《沧浪吟》
明代·李东阳

沧浪水，清且閒。朝持长竿去，暮踏轻舟还。江湖悠悠厌奔走，独挂渔罾向溪口。

水面游鱼不避人，江间白浪空回首。细草平沙带绿蘋，微风不动波粼粼。

忽如青丝飐红鳞，低头坐睡了不闻。亦知在兴不在物，江村水市徒纷纷。

沧浪水，清不浊，耳可洗，缨可濯。江南风景殊不恶，耕田不如捕鱼乐。

我家住在潇湘东，长向沧浪忆钓翁。借问矶头旧江水，春来几度桃花风。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。